# เมื่อเจ้าโลกเป็นมะเร็ง

## รู้ทันมะเร็ง : เมื่อเจ้าโลกเป็นมะเร็ง : โดย...นพ.วีรวุฒิ อิ่มสำราญ

                     ในบรรดาอวัยวะที่ชายอกสามศอกส่วนใหญ่ไม่ว่าเชื้อชาติภาษาใดต่างมีความปรารถนาตรงกันคืออยากให้ของตนทั้งใหญ่ทั้งยาวคงหนีไม่พ้น “องคชาต” หรืออวัยวะเพศชาย จนถูกขนานนามว่าเป็นเจ้าโลกหรือกล่องดวงใจของคุณผู้ชายเลยทีเดียวและด้วยความที่ไม่พอใจในขนาดที่ตัวเองมีอยู่ที่พ่อแม่ให้มา จึงนำมาซึ่งความพยายามที่จะเพิ่มขนาดด้วยวิธีการต่างๆ

                     หนึ่งในวิธีการยอดฮิตที่ทำกันมาตั้งแต่โบร่ำโบราณคือการฉีดสารแปลกปลอมเข้าไปในอวัยวะเพศทั้งพาราฟิน ซิลิโคน น้ำมันมะกอก ที่นับวันดูเหมือนจะมีจำนวนผู้หลงผิดมากขึ้นเรื่อยๆ และที่สำคัญมีโอกาสเสี่ยงสูงที่จะเป็นมะเร็งองคชาตอีกด้วย

                     สิ่งสำคัญที่อยากย้ำให้เข้าใจถูกต้องก็คือการฉีดสารแปลกปลอมเข้าไปในอวัยวะเพศนั้นไม่ใช่วิธีการที่ทางการแพทย์ยอมรับ เพราะฉะนั้นถ้ามีใครมาชักชวนให้ไปฉีดหรือทำตัวเป็นหมอเถื่อนอาสาฉีดให้ โดยอ้างว่าที่โรงพยาบาลหรือคลินิกก็ใช้วิธีการแบบนี้ก็อย่าไปหลงเชื่อ หากใครอยากใหญ่แต่ใจอ่อนหลวมตัวโดนฉีดไปแล้วแต่ดวงยังดีที่ไม่เสียชีวิตจากการแพ้ยา หรือไม่ติดเชื้อรุนแรงถึงขั้นต้องถูกตัดอวัยวะเพศทิ้ง ก็ขอให้เตรียมใจรับมือกับผลที่จะเกิดตามมาอย่างแน่นอน

                     จากการที่ร่างกายจะเกิดปฏิกิริยาต่อต้านสิ่งแปลกปลอมที่ฉีดเข้าไป ทำให้ผิวหนังบริเวณนั้นมีอาการชา เกิดเป็นก้อนผังผืดแข็ง มีอาการเจ็บทั้งในยามปกติและตอนแข็งตัว ที่แย่หนักก็คือเป็นแผลที่หายยากเพราะหลอดเลือดบริเวณนั้นเสียหายไปด้วย ลงท้ายด้วยการต้องผ่าตัดเลาะเอาสิ่งแปลกปลอมที่เป็นก้อนนั้นออกและบ่อยครั้งที่หนีไม่พ้นต้องลอกเอาผิวหนังอวัยวะเพศออกไปด้วย เหมือนปอกเปลือกกล้วยออกแล้วเอาผิวหนังที่อื่นมาปะแทน การรับรู้ความรู้สึกก็ไม่ดีเหมือนเดิม สาธยายให้เห็นภาพขนาดนี้แล้ว หวังว่าคงไม่มีใครอยากใหญ่แต่เปลือกแบบไร้สติอีกนะครับ

                     อีกสาเหตุหนึ่งของมะเร็งองคชาตที่รู้กันมานานแล้วก็คือการหมักหมมของขี้เปียกหรือสเม็กม่า ที่มีลักษณะเหมือนขุยขาวๆ คล้ายแป้งมีกลิ่นเหม็นหมักหมมอยู่ใต้หนังหุ้มปลายที่รูดเปิดไม่ได้ ทำให้เกิดการอักเสบติดเชื้อเรื้อรังและกลายเป็นมะเร็งในที่สุด ที่สำคัญพบว่าผู้ป่วยมะเร็งองคชาตเกือบทั้งหมด ไม่สามารถรูดหนังหุ้มปลายเพื่อทำความสะอาดได้ จึงแนะนำให้ผ่าตัดขลิบหนังหุ้มปลายออกในกรณีที่ไม่สามารถรูดเปิดหนังหุ้มปลายได้ เพราะนอกจากจะเป็นสาเหตุของการหมักหมมแล้วยังอาจบดบังอาการผิดปกติต่างๆ เช่น มีก้อน มีแผล มีอาการแดง คัน เจ็บ มีเลือดออกบริเวณองคชาต

                     การรักษามะเร็งองคชาตไม่ว่าจากสาเหตุใดก็ตาม รักษาไม่ต่างกัน ถ้าเป็นน้อยในระยะเริ่มต้นอาจยังพอผ่าตัดเก็บอวัยวะเพศไว้ได้ แต่ส่วนใหญ่หนีไม่พ้นการผ่าตัดองคชาตทิ้งทั้งแท่ง ถ้าเป็นมากมีการลุกลามไปที่ต่อมน้ำเหลืองบริเวณขาหนีบหรือในอุ้งเชิงกราน ก็ต้องตามไปผ่าตัดเลาะต่อมน้ำเหลืองออกหรือใช้การฉายรังสีร่วมด้วย

                     เพราะฉะนั้นคุณผู้ชายที่อยาก ”ใหญ่” เฉพาะที่เห็นทีต้องระวังอย่าหลงเชื่อเพราะอาจไม่เหลือแม้แต่ ”ตอ” เลยนะครับ...ขอบอก

--------------------

(รู้ทันมะเร็ง : เมื่อเจ้าโลกเป็นมะเร็ง : โดย...นพ.วีรวุฒิ อิ่มสำราญ)